**ΠΡΟΛΗΨΗ ΤΩΝ ΕΡΓΑΤΙΚΩΝ ΑΤΥΧΗΜΑΤΩΝ**

**Σύνηθες είδος ατυχήματος — απώλεια ελέγχου μηχανημάτων, εργαλείων και εξοπλισμού χειρισμού στον τομέα των οδικών μεταφορών (τροχαία ατυχήματα)**

**Ατυχήματα στον τομέα των οδικών μεταφορών, γιατί;**

Μεγάλος αριθμός σοβαρών και θανατηφόρων ατυχημάτων στον τομέα των οδικών μεταφορών αφορά κυρίως οδηγούς βαρέων φορτηγών ή οχημάτων.

Προκειμένου να αποφευχθεί η πρόκληση ζημιών και η απώλεια ανθρώπινων ζωών από την εργασία, είναι σημαντικό να προσδιοριστούν οι κύριες αιτίες των εργατικών ατυχημάτων, λαμβανομένων υπόψη των συγκεκριμένων κινδύνων και παραγόντων του τομέα αυτού οι οποίοι ενδέχεται να επηρεάζουν την επέλευση αυτών των ατυχημάτων.

Ατυχήματα συμβαίνουν κατά τη διάρκεια του χρόνου οδήγησης κυρίως λόγω απώλειας του ελέγχου του μέσου μεταφοράς ή του εξοπλισμού φόρτωσης.

**Τροχαία ατυχήματα**

Τα συχνότερα τραυματικά ατυχήματα κατά τη διάρκεια οδικών ταξιδιών συμβαίνουν από σύγκρουση, λόγω ολικής ή μερικής απώλειας του ελέγχου του οχήματος, η οποία μπορεί να προκύψει λόγω επικίνδυνων καταστάσεων, όπως έλλειψη ορατότητας, ολισθηρό οδόστρωμα, τροχαία συμβάντα, διάσπαση της προσοχής, πίεση χρόνου, κόπωση και άγχος.

Παράλληλα με το εργασιακό άγχος, η κόπωση, τόσο η σωματική όσο και η διανοητική, είναι ένας από τους κύριους κινδύνους στο πλαίσιο του επαγγέλματος του οδηγού φορτηγών. Η ψυχική φόρτιση, συνέπεια των υψηλών απαιτήσεων προσοχής και συγκέντρωσης κατά τη διάρκεια ημερών πολύωρης οδήγησης, προκαλεί καταστάσεις μυϊκής και ψυχικής κόπωσης, οι οποίες μπορούν να αυξήσουν την πιθανότητα επέλευσης ατυχημάτων.

Πολλές από τις επικίνδυνες καταστάσεις που προκύπτουν κατά τη μετακίνηση οφείλονται σε ειδικά για τον τομέα ψυχοκοινωνικά και οργανωτικά αίτια (π.χ. υπερβολικά πολλές ώρες εργασίας και δυσκολίες στην πραγματοποίηση διαλειμμάτων σε κατάλληλους χώρους κ.λπ.). Είναι ζωτικής σημασίας για την αποτελεσματική πρόληψη, οι εταιρείες που διαχειρίζονται αυτού του είδους τις μεταφορές να αντιμετωπίζουν τα εν λόγω αίτια.

**1. Προσδιορισμός και εκτίμηση των κινδύνων**

Η εκτίμηση του κινδύνου τροχαίων ατυχημάτων και η λήψη προληπτικών μέτρων είναι αναγκαία για τον ορθό προσδιορισμό των παραγόντων που μπορούν να επηρεάσουν την επέλευσή των ατυχημάτων:

|  |  |  |  |
| --- | --- | --- | --- |
| **Παράγοντες ασφάλειας**  Όχημα, στοιχεία ασφάλειας, συντήρηση και γενική επισκευή  Μεταφερόμενα εμπορεύματα (είδος, ποσότητα, επικινδυνότητα)  Ασφαλής πρόσδεση και στοιβασία του φορτίου  Δρόμος και προσκείμενοι χώροι:  - Ορατότητα  - Κλιματικοί παράγοντες  - Διαταρακτικοί παράγοντες (αυξημένη κυκλοφορία, διέλευση πεζών ή ζώων, αντανάκλαση κ.λπ.)  - Σχεδιασμός (διάταξη, οδόστρωμα, κλίση, λωρίδες, προστατευτικές διατάξεις, φωτισμός, σήμανση) | **Ψυχοκοινωνικοί**  **παράγοντες**  Απαίτηση προσοχής  Ρυθμός εργασίας  Διανοητική κόπωση  Ευθύνη  Απομόνωση  Έλλειψη αυτονομίας  Πίεση χρόνου  Εργασία σε βάρδιες/νυχτερινή εργασία  Συνδυασμός κοινωνικής και οικογενειακής ζωής  Έκθεση σε βίαιη συμπεριφορά  Μη φυσιολογικά ωράρια εργασίας | **Εργονομικοί παράγοντες**  Χώρος εργασίας  Στάση του σώματος κατά την εργασία  Οπτική κόπωση και μειωμένη αντίληψη | **Μεμονωμένοι παράγοντες**  Διάσπαση προσοχής  Επικίνδυνη συμπεριφορά  Κόπωση ή υπνηλία  Χρήση ουσιών που μπορούν να επηρεάσουν τη σωματική ικανότητα  Προβλήματα υγείας |

**2. Προληπτικά μέτρα**

Μετά την ορθή εκτίμηση των κινδύνων, αυτοί πρέπει να αντιμετωπιστούν. Υπό την έννοια αυτή, ορισμένα μέτρα που πρέπει να ληφθούν από την εταιρεία μεταφορών και τον οδηγό είναι τα ακόλουθα:

Μεταφορική εταιρεία

* Διαχείριση πολύπλοκων διαδρομών με την ανάπτυξη σχεδίου ασφαλούς και βιώσιμης κινητικότητας.
* Εφαρμογή μέτρων διαχείρισης του χρόνου και του φόρτου εργασίας, λαμβάνοντας υπόψη τον χρόνο εργασίας και ανάπαυσης, καθώς και την ανάγκη ισορροπίας μεταξύ επαγγελματικής και οικογενειακής ζωής.
* Εφαρμογή διαδικασιών εργασίας (για παράδειγμα μέτρα κατά ληστειών ή βιαιοπραγιών· μέτρα κατά των βλαβών, συντήρηση και έλεγχος των οχημάτων διαδικασίες επικοινωνίας σε περιπτώσεις έκτακτης ανάγκης και πρώτες βοήθειες κ.λπ.).
* Κατάρτιση, ενημέρωση και ευαισθητοποίηση (π.χ. σχετικά με τη χρήση νέων τεχνολογιών, την αμυντική οδήγηση, την τοποθέτηση και στοίβασμα φορτίου, τη διαχείριση συμβάντων, τις υγιεινές συνήθειες, τους εργονομικούς και ψυχοκοινωνικούς κινδύνους κ.λπ.).
* Διενέργεια ειδικής παρακολούθησης της υγείας.

Εταιρεία μεταφορών και οδηγός

* Προγραμματισμός διαδρομών και ωραρίων.
* Προγραμματισμός συντήρησης και γενικής επισκευής των οχημάτων.
* Έλεγχος της κατάστασης του οχήματος (κατάσταση ελαστικών, στερέωση φορτίου κ.λπ.).
* Συμμόρφωση με τους χρόνους ανάπαυσης κατά την οδήγηση.
* Χρήση συστημάτων προειδοποίησης καιρού για οδήγηση.

Οδηγός

* Υιοθέτηση των κατευθυντήριων γραμμών ασφάλειας κατά τη χρήση του οχήματος (χρήση ζώνης ασφαλείας, έλεγχος αν το όχημα βρίσκεται σε καλή κατάσταση, προσαρμογή της οδήγησης στις καιρικές συνθήκες και τις συνθήκες κυκλοφορίας κ.λπ.).
* Συμμόρφωση με τις διαδικασίες εργασίας και τα μέτρα πρόληψης που εφαρμόζει η εταιρεία.
* Συμμόρφωση με τους κανονισμούς οδικής ασφάλειας.
* Αποφυγή της διάσπασης της προσοχής (χρήση του τηλεφώνου, του GPS, φαγητό στο τιμόνι κ.λπ.).
* Υιοθέτηση ασφαλών συμπεριφορών.
* Αποφυγή της κατανάλωσης ουσιών που επηρεάζουν την οδήγηση.
* Κοινοποίηση κάθε συμβάντος στην εταιρεία.

**Για περισσότερες πληροφορίες:**

<http://etsc.eu/wp-content/uploads/2014/03/PRAISE_ROAD_SAFETY_MANAGEMENT.pdf>.